Flemming Sandberg Okholm har kun ganske få billeder af sin søster Birthe, der hele sit liv har levet i København, hvor hun var lektor og gymnasielærer. Men for to år siden kom Birthe ud for en alvorlig ulykke. Hun faldt ud af et vindue på bagtrappen til sin lejlighed og pådrog sig en alvorlig hjerneskade. Hendes eneste pårørende er broren Flemming og hans hustru Jette. Derfor gav det mening, at hun skulle på plejehjem i Aalborg i nærheden af dem. -	Det foregår sådan, at hun kommer til Gug Plejehjem 16. marts 2022 i en seng og med en taske - uden ejendele og uden noget som helst, fortæller Jette Boier Okholm, der er svigerinde til Birthe. Det var en professionel værge, der sendte Birthe på plejehjem. Jette og Flemming undrede sig begge over, at Birthe hverken fik møbler eller tøj med til Aalborg, og derfor spurgte de værgen, hvor hendes indbo var blevet af. -	Vi får at vide, at værgen har smidt hendes ting ud, fordi han ikke mente, at det var noget værd og noget at gemme på. Da vi spørger til hendes tøj, siger værgen, at vi bare kan købe noget nyt, for der var "ingen smalle steder", siger Jette Boier Okholm. Vil ikke kontaktes Jette og Flemming blev desuden bedt om at gøre Birthes nye bolig klar på Gug Plejehjem med nye møbler og gardiner, men Jette insisterede på, at Birthe fik eftersendt sit tøj. Det ankom et par dage senere i fem flyttekasser. -	Jeg bryder mig ikke om, at han bare har smidt Birthes ting ud, og det synes jeg er skræmmende. Sådan skal en værge ikke behandle folk, og jeg er i hvert fald ikke tilfreds med den måde Birthe er blevet flyttet på, siger Flemming Sandberg Okholm. De pårørende har forgæves forsøgt at få et godt samarbejde med værgen, som nu har bedt dem om at lade være med at kontakte ham fremover. Ældresagen raser Ifølge Ældresagen i Aalborg har personlige ting som møbler, billeder og for eksempel ens eget tøj stor betydning for ældre mennesker, når de skal flyttes på et plejehjem, fordi de er med til at skabe trygge og kendte omgivelser for den ældre. -	Jeg synes sagen her lyder uacceptabel, som TV2 Nord fremstiller den.  Det er uværdigt for en ældre person, som har levet i rigtig mange år, at man ikke  kan identificere sig med nogle af de ting, man har i sit rum, hvor man bor, siger Lars Bo Breddam, der er formand for Ældresagen i Aalborg, og uddyber: - Det kan være billeder af ens børn eller pårørende, møbler eller andre genstande, som betyder noget for den ældre. Det skal vi som samfund have plads til, at den ældre har krav på at få med, når de bliver flyttet. Værge solgte Birthes ejendele TV2 Nord har kontaktet værgen, som bor på Frederiksberg i København og spurgt, hvad han har gjort af Birthes Sandberg Okholms indbo, men han vil ikke udtale sig om sagen. Ifølge de pårørende havde Birthe blandt andet noget sølvtøj og kongeligt porcelæn, som heller ikke kom med til Aalborg. - Vi har fået at vide, at værgen har solgt hendes sølvtøj og det kongelige porcelæn til en, han kendte, men vi ved ikke, hvor meget det er solgt for - eller om Birthe har fået pengene, siger Jette Boier Okholm. Siden Birthe flyttede til Aalborg har hendes svigerinde  Jette og hendes bror Flemming stået for de daglige indkøb. Det drejer sig om alt fra toiletpapir til et par nye bukser eller bluser, hvis Birthe har behov for det. Og så besøger de hende så ofte de kan - cirka en gang om ugen. -	Det er os, plejehjemmet kontakter, når Birthe skal have købt noget ind, og det gør vi også meget gerne. Tidligere fik vi refunderet pengene straks, men nu har værgen meddelt, at der er ekspeditionstid på et par uger. Vi synes, vi skal tjekke, at der bliver taget ordentligt vare på Birthe. Jeg har blandt andet spurgt, om værgen har sikret sig, om Birthe var medlem af Sygesikringen Danmark, men nu har værgen bedt mig om ikke at kontakte ham mere, siger Jette Boier Okholm. Vil have en ny - nordjysk - værge Ifølge Jette og Flemming Okholm er Birthes værge beskikket og får løn for at tage sig af 70 personer, som ikke kan tage vare på sig selv. Og netop det, er et problem, mener Ældresagen. -	Det siger jo noget om kvaliteten af det arbejde, der bliver gjort. Jeg synes ikke, man kan have hjertet med, når man er værge for 70 personer. Det er for mange, siger Lars Bo Breddam. Både Jette og Flemming Okholm er over 70 år - og derfor for gamle til at kunne blive værger for Birthe ifølge Familieretshusets almindelige regler. Men de ønsker alligevel en ny, som ikke bor i København. -	Jeg forstår ikke, hvordan han kan sidde på Frederiksberg, når Birthe bor i Aalborg. Han kommer jo ikke herop hvert andet øjeblik og ser, hvad foregår der, vel?, siger Flemming Sandberg Okholm. -	Efter min mening laver værgen det lette arbejde, og vi tager slæbet til daglig. Vi kunne tænke os, at Birthe fik en værge her i Aalborg, som vi som kunne have et fornuftigt forhold til, og som måske gik lidt mere op i, hvordan Birthe havde det. Værgen virker til at være fuldstændig ligeglad med Birthes liv og tarv, og det bryder jeg mig ikke om, siger Jette Boier Okholm. TV2 Nord har bedt Familieretshuset, der har beskikket Birthe Sandberg Okholms værge i denne sag, om at redegøre for, hvad der er sket med Birthes ejendele, og hvor pengene for det solgte sølvtøj og porcelæn er blevet af. Vi afventer svar.

Opsummering:
En professionel værge sendte en 85-årig svært hjerneskadet kvinde til et plejehjem i Aalborg helt uden hverken møbler eller tøj - det blev de pårørende bedt om at skaffe.